3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

Il-livell tal-impatt fuq il-funzjonament tajjeb tas-Suq Uniku Diġitali għas-servizzi u fuq il-ġlieda kontra l-abbuż sesswali tat-tfal online jiżdied progressivament f’konformità mal-obbligi dejjem akbar li jiġu imposti taħt kull għażla. Filwaqt li obbligu li jiġi identifikata CSAM magħruf (l-Għażla C) ikun ta’ għajnuna sabiex titnaqqas ir-riċirkolazzjoni ta’ materjal magħruf, tali obbligu jkollu biss impatt limitat f’termini tal-għan ta’ prevenzjoni tal-abbuż u ta’ għoti ta’ assistenza lill-vittmi ta’ abbużi li jkunu għaddejjin, minħabba li l-materjal li jaqa’ fi ħdan l-ambitu ta’ tali obbligu jista’ jkun ilu snin sħaħ jiċċirkola. Obbligu ta’ detezzjoni kemm ta’ CSAM magħruf kif ukoll dak ġdid (l-Għażla D) ikun jippermetti l-identifikazzjoni u s-salvataġġ tal-vittmi minn abbuż li jkun għaddej u jagħmel dan fuq il-bażi ta’ kriterji uniformi stabbiliti fil-livell tal-UE, u b’hekk jipprevjeni l-adozzjoni ta’ miżuri nazzjonali diverġenti dwar dan il-punt. Id-detezzjoni obbligatorja wkoll tal-grooming (l-Għażla E) tmur lil hinn, u tipprovdi l-akbar ambitu għall-prevenzjoni ta’ abbuż imminenti u għall-garanzija ta’ kundizzjonijiet ekwi fis-Suq Uniku Diġitali għas-servizzi.

L-Għażliet C u D, filwaqt li jibnu fuq l-Għażla B, ikunu jimponu obbligi legali fuq il-fornituri sabiex jidentifikaw ċerti tipi ta’ abbuż sesswali tat-tfal online fis-servizzi tagħhom. L-Għażla C tkun tirrikjedi li l-fornituri jidentifikaw materjal magħruf ta’ abbuż sesswali tat-tfal (CSAM), jiġifieri kopji ta’ materjal li qabel kien ivverifikat b’mod affidabbli bħala li jikkostitwixxi CSAM. L-Għażla D tkun tirrikjedi li l-fornituri jidentifikaw mhux biss CSAM “magħruf” (materjal ikkonfermat li jikkostitwixxi materjal ta’ abbuż sesswali tat-tfal), iżda wkoll CSAM “ġdid” (materjal li potenzjalment jikkostitwixxi materjal ta’ abbuż sesswali tat-tfal, iżda (li għadu) mhux ikkonfermat bħala tali minn awtorità).

L-Għażla B tistabbilixxi bażi legali espliċita għall-identifikazzjoni volontarja ta’ abbuż sesswali tat-tfal online, segwita minn rapportar u minn tneħħija obbligatorji. Fil-kuntest tal-Għażla B, iċ-Ċentru tal-UE kien jingħata l-kompitu li jiffaċilita l-identifikazzjoni, ir-rapportar u t-tneħħija u kien isir komponent fundamentali tal-leġiżlazzjoni, iservi bħala salvagwardja ewlenija għall-fornituri tas-servizzi kif ukoll mekkaniżmu ta’ kontroll sabiex jgħin fl-iżgurar tal-implimentazzjoni effettiva tal-proposta. Wara li eżamina diversi għażliet dwar il-forma li ċ-Ċentru tal-UE jista’ jieħu, il-Valutazzjoni tal-Impatt waslet għall-konklużjoni li l-ħtieġa għall-indipendenza, għar-riżorsi proprji, għall-viżibbiltà, għall-persunal u għall-għarfien espert meħtieġa sabiex jitwettqu l-funzjonijiet rilevanti jiġu ssodisfati bl-aħjar mod billi jiġi stabbilit iċ-Ċentru tal-UE bħala aġenzija deċentralizzata tal-UE. Din il-konklużjoni ġiet ikkonfermata u ssaħħet fir-rigward tal-Għażliet C sa E, li jadottaw approċċ inkrementali, b’waħda tibni fuq l-oħra.

Il-valutazzjoni tal-impatt qieset ukoll il-konsistenza mal-liġi dwar il-klima, il-prinċipju “la tagħmilx ħsara sinifikanti” u l-prinċipju “diġitali b’mod awtomatiku”. Il-valutazzjoni tal-impatt analizzat ukoll l-applikazzjoni tal-prinċipju ta’ “one in, one out” li bih kull proposta leġiżlattiva li toħloq piżijiet ġodda għandha teħles lin-nies u lin-negozji minn piż eżistenti ekwivalenti fil-livell tal-UE, kif ukoll l-impatti fir-rigward tal-Għanijiet ta’ Żvilupp Sostenibbli tan-NU li, fosthom, l-SDG 5.2 (l-eliminazzjoni tal-forom kollha ta’ vjolenza kontra n-nisa u l-bniet) u l-SDG 16.2 (it-tmiem tal-abbuż, tal-isfruttament, tat-traffikar u tal-forom kollha ta’ vjolenza kontra t-tfal) huma partikolarment rilevanti għal dan ir-Regolament.

(11)Jenħtieġ li tali konnessjoni sostanzjali mal-Unjoni titqies eżistenti meta l-fornitur ta’ servizzi tas-soċjetà tal-informazzjoni rilevanti jkollu stabbiliment fl-Unjoni jew, fin-nuqqas tiegħu, fuq il-bażi tal-eżistenza ta’ numru sinifikanti ta’ utenti fi Stat Membru wieħed jew aktar, jew l-immirar tal-attivitajiet lejn Stat Membru wieħed jew aktar. L-immirar tal-attivitajiet lejn Stat Membru wieħed jew aktar jenħtieġ li jiġi ddeterminat fuq il-bażi taċ-ċirkostanzi rilevanti kollha, inkluż fatturi bħal pereżempju l-użu ta’ lingwa jew ta’ munita li ġeneralment tintuża f’dak l-Istat Membru, jew il-possibbiltà li jiġu ordnati prodotti jew servizzi, jew l-użu ta’ dominju nazzjonali tal-ogħla livell. L-immirar tal-attivitajiet lejn Stat Membru jista’ jiġi dderivat ukoll mid-disponibbiltà ta’ applikazzjoni ta’ software fil-ħanut ta’ applikazzjonijiet tas-software nazzjonali rilevanti, mill-forniment ta’ reklamar lokali jew ta’ reklamar bil-lingwa li tintuża f’dak l-Istat Membru, jew mill-immaniġġjar tar-relazzjonijiet mal-klijenti bħal pereżempju billi jiġi pprovdut servizz tal-klijent bil-lingwa li ġeneralment tintuża f’dak l-Istat Membru. Jenħtieġ li tiġi preżunta konnessjoni sostanzjali wkoll meta fornitur ta’ servizzi jidderieġi l-attivitajiet tiegħu lejn Stat Membru wieħed jew aktar kif stabbilit fl-Artikolu 17(1), il-punt (c), tar-Regolament (UE) 1215/2012 tal-Parlament Ewropew u tal-Kunsill. Jenħtieġ li, waħedha, is-sempliċi aċċessibbiltà teknika ta’ sit web mill-Unjoni ma titqiesx bħala li tistabbilixxi konnessjoni sostanzjali mal-Unjoni.

(34)Meta wieħed iqis li l-akkwist, il-pussess, l-akkwist konxju tal-aċċess u tat-trażmissjoni ta’ materjal ta’ abbuż sesswali tat-tfal jikkostitwixxu reati kriminali skont id-Direttiva 2011/93/UE, huwa neċessarju li l-fornituri ta’ servizzi rilevanti tas-soċjetà tal-informazzjoni jiġu eżentati mir-responsabbiltà kriminali meta jkunu involuti f’tali attivitajiet, sa fejn l-attivitajiet tagħhom jibqgħu strettament limitati għal dak li huwa meħtieġ għall-fini ta’ konformità mal-obbligi tagħhom skont dan ir-Regolament u jaġixxu in bona fide.

(52)Sabiex jiġu żgurati infurzar effettiv u s-salvagwardja tad-drittijiet tal-utenti skont dan ir-Regolament, huwa xieraq li tiġi ffaċilitata l-preżentazzjoni ta’ lmenti dwar allegat nuqqas ta’ konformità mal-obbligi tal-fornituri ta’ servizzi rilevanti tas-soċjetà tal-informazzjoni skont dan ir-Regolament. Dan jenħtieġ li jsir billi l-utenti jkunu jistgħu jippreżentaw tali lmenti lill-Awtorità ta’ Koordinazzjoni fit-territorju tal-Istat Membru fejn l-utenti jirrisjedu jew ikunu stabbiliti, irrispettivament minn liema Stat Membru jkollu ġuriżdizzjoni fir-rigward tal-fornitur ikkonċernat. Għall-finijiet tal-preżentazzjoni tal-ilmenti, l-utenti jistgħu jiddeċiedu li jiddependu fuq organizzazzjonijiet li jaġixxu fl-interess pubbliku kontra l-abbuż sesswali tat-tfal. Madankollu, sabiex ma jiġix ipperikolat l-għan li tiġi stabbilita sistema ċara u effettiva ta’ sorveljanza u sabiex jiġi evitat ir-riskju ta’ deċiżjonijiet inkonsistenti, jenħtieġ li jibqa’ biss f’idejn l-Awtorità ta’ Koordinazzjoni tal-istabbiliment li sussegwentement teżerċita kwalunkwe waħda mis-setgħat investigattivi jew ta’ infurzar tagħha fir-rigward tal-imġiba li dwarha jkun sar l-ilment, kif xieraq, mingħajr preġudizzju għall-kompetenza ta’ awtoritajiet superviżorji oħrajn fi ħdan il-mandat tagħhom.

(53)Jenħtieġ li l-Istati Membri jiżguraw li għall-ksur tal-obbligi stabbiliti f’dan ir-Regolament ikun hemm penali li jkunu effettivi, proporzjonati u dissważivi, filwaqt li jitqiesu elementi bħan-natura, il-gravità, ir-rikorrenza u d-durata tal-ksur, fid-dawl tal-interess pubbliku segwit, il-kamp ta’ applikazzjoni u t-tip ta’ attivitajiet imwettqin, kif ukoll il-kapaċità ekonomika tal-fornitur ta’ servizzi rilevanti tas-soċjetà tal-informazzjoni kkonċernati.

(54)Jenħtieġ li r-regoli ta’ dan ir-Regolament dwar is-superviżjoni u l-infurzar ma jinftehmux bħala li jaffettwaw is-setgħat u l-kompetenzi tal-awtoritajiet tal-protezzjoni tad-data skont ir-Regolament (UE) 2016/679.

(55)Huwa essenzjali għall-funzjonament xieraq tas-sistema ta’ detezzjoni u ta’ mblukkar obbligatorji tal-abbuż sesswali tat-tfal online stabbilita b’dan ir-Regolament li ċ-Ċentru tal-UE jirċievi, permezz tal-Awtoritajiet ta’ Koordinazzjoni, materjal identifikat bħala li jikkostitwixxi materjal ta’ abbuż sesswali tat-tfal jew traskrizzjonijiet ta’ konverżazzjonijiet identifikati bħala li jikkostitwixxu solleċitazzjoni tat-tfal, bħal pereżempju dawk misjubin waqt investigazzjonijiet kriminali, sabiex dak il-materjal jew dawk il-konverżazzjonijiet ikunu jistgħu jservu bħala bażi akkurata u affidabbli għaċ-Ċentru tal-UE sabiex jiġġenera indikaturi ta’ tali abbużi. Sabiex jinkiseb dak ir-riżultat, jenħtieġ li l-identifikazzjoni ssir wara valutazzjoni diliġenti, imwettqa fil-kuntest ta’ proċedura li tiggarantixxi eżitu ġust u oġġettiv, jew mill-Awtoritajiet ta’ Koordinazzjoni nfushom jew minn qorti jew minn awtorità amministrattiva indipendenti oħra għajr l-Awtorità ta’ Koordinazzjoni. Filwaqt li l-valutazzjoni, l-identifikazzjoni u s-sottomissjoni rapidi ta’ tali materjal huma importanti wkoll f’kuntesti oħrajn, huwa kruċjali b’rabta ma’ materjal ġdid ta’ abbuż sesswali tat-tfal u s-solleċitazzjoni tat-tfal irrapportati skont dan ir-Regolament, meta wieħed iqis li dan il-materjal jista’ jwassal għall-identifikazzjoni ta’ abbuż kontinwu jew imminenti u s-salvataġġ tal-vittmi. Għalhekk, jenħtieġ li jiġu stabbiliti limiti ta’ żmien speċifiċi b’rabta ma’ tali rapportar.

(56)Bl-għan li jiġi żgurat li l-indikaturi ġġenerati miċ-Ċentru tal-UE għall-fini ta’ detezzjoni jkunu kemm jista’ jkun kompluti, jenħtieġ li s-sottomissjoni tal-materjal u tat-traskrizzjonijiet rilevanti ssir b’mod proattiv mill-Awtoritajiet ta’ Koordinazzjoni. Madankollu, jenħtieġ li ċ-Ċentru tal-UE jitħalla wkoll iġib ċertu materjal jew konverżazzjonijiet għall-attenzjoni tal-Awtoritajiet ta’ Koordinazzjoni għal dawk l-għanijiet.

(57)Ċerti fornituri ta’ servizzi rilevanti tas-soċjetà tal-informazzjoni joffru s-servizzi tagħhom f’diversi Stati Membri jew saħansitra fl-Istati Membri kollha, filwaqt li skont dan ir-Regolament Stat Membru wieħed biss għandu ġuriżdizzjoni fir-rigward ta’ fornitur partikolari. Għalhekk, huwa essenzjali li l-Awtorità ta’ Koordinazzjoni maħtura mill-Istat Membru li jkollu ġuriżdizzjoni tqis l-interessi tal-utenti kollha fl-Unjoni meta twettaq il-kompiti tagħha u tuża s-setgħat tagħha, mingħajr ma tagħmel distinzjoni skont elementi bħall-post jew in-nazzjonalità tal-utenti, u li l-Awtoritajiet ta’ Koordinazzjoni jikkooperaw ma’ xulxin b’mod effettiv u effiċjenti. Sabiex tiġi ffaċilitata din il-kooperazzjoni, jenħtieġ li jiġu stabbiliti l-mekkaniżmi u s-sistemi ta’ kondiviżjoni tal-informazzjoni neċessarji. Dik il-kooperazzjoni għandha tkun mingħajr preġudizzju għall-possibbiltà li l-Istati Membri jipprevedu skambji regolari ta’ fehmiet ma’ awtoritajiet pubbliċi oħrajn, fejn rilevanti għat-twettiq tal-kompiti ta’ dawk l-awtoritajiet l-oħrajn u tal-Awtorità ta’ Koordinazzjoni.

(58)B’mod partikolari, sabiex tiġi ffaċilitata l-kooperazzjoni meħtieġa għall-funzjonament xieraq tal-mekkaniżmi stabbiliti minn dan ir-Regolament, jenħtieġ li ċ-Ċentru tal-UE jistabbilixxi u jżomm is-sistemi neċessarji ta’ kondiviżjoni tal-informazzjoni. Meta jistabbilixxi u jżomm sistemi bħal dawn, jenħtieġ li ċ-Ċentru tal-UE jikkoopera mal-Aġenzija tal-Unjoni Ewropea għall-Kooperazzjoni fl-Infurzar tal-Liġi (“Europol”) u mal-awtoritajiet nazzjonali sabiex jibni fuq is-sistemi u fuq l-aħjar prattiki eżistenti, fejn rilevanti.

(59)Sabiex jappoġġa l-implimentazzjoni ta’ dan ir-Regolament u jikkontribwixxi għall-ilħuq tal-objettivi tiegħu, jenħtieġ li ċ-Ċentru tal-UE jservi bħala faċilitatur ċentrali, filwaqt li jwettaq firxa ta’ kompiti speċifiċi. It-twettiq ta’ dawk il-kompiti jeħtieġ garanziji qawwijin ta’ indipendenza, b’mod partikolari mill-awtoritajiet tal-infurzar tal-liġi, kif ukoll struttura ta’ governanza li tiżgura t-twettiq effettiv, effiċjenti u koerenti tal-kompiti differenti tagħha, u l-personalità ġuridika sabiex tkun tista’ tinteraġixxi b’mod effettiv mal-partijiet ikkonċernati rilevanti kollha. Għalhekk, jenħtieġ li jiġi stabbilit bħala aġenzija deċentralizzata tal-Unjoni.

(60)Fl-interess taċ-ċertezza u tal-effettività legali, jenħtieġ li l-kompiti taċ-Ċentru tal-UE jiġu elenkati b’mod ċar u komprensiv. Bil-ħsieb li tiġi żgurata l-implimentazzjoni xierqa ta’ dan ir-Regolament, jenħtieġ li dawk il-kompiti jkunu relatati b’mod partikolari mal-faċilitazzjoni tal-obbligi ta’ detezzjoni, ta’ rapportar u ta’ mblukkar imposti fuq il-fornituri ta’ servizzi ta’ hosting, fuq il-fornituri ta’ servizzi ta’ komunikazzjoni interpersonali disponibbli pubblikament u fuq il-fornituri ta’ servizzi ta’ aċċess għall-internet. Madankollu, għal dik l-istess raġuni, jenħtieġ li ċ-Ċentru tal-UE jkun inkarigat ukoll b’ċerti kompiti oħrajn, b’mod partikolari b’dawk relatati mal-implimentazzjoni tal-valutazzjoni tar-riskju u mal-obbligi ta’ mitigazzjoni tal-fornituri ta’ servizzi rilevanti tas-soċjetà tal-informazzjoni, mat-tneħħija jew mad-diżattivazzjoni ta’ aċċess għal materjal ta’ abbuż sesswali tat-tfal minn fornituri ta’ servizzi ta’ hosting, mal-għoti ta’ assistenza lill-Awtoritajiet ta’ Koordinazzjoni, kif ukoll mal-ġenerazzjoni u mal-kondiviżjoni ta’ għarfien u ta’ għarfien espert relatati mal-abbuż sesswali tat-tfal online.

(61)Jenħtieġ li ċ-Ċentru tal-UE jipprovdi informazzjoni affidabbli dwar liema attivitajiet jistgħu jitqiesu b’mod raġonevoli li jikkostitwixxu abbuż sesswali tat-tfal online, sabiex ikunu jistgħu jiġu identifikati u mblukkati f’konformità ma’ dan ir-Regolament. Minħabba n-natura tal-materjal ta’ abbuż sesswali tat-tfal, dik l-informazzjoni affidabbli jeħtieġ li tiġi pprovduta mingħajr il-kondiviżjoni tal-materjal innifsu. Għalhekk, jenħtieġ li ċ-Ċentru tal-UE jiġġenera indikaturi akkurati u affidabbli, ibbażati fuq materjal ta’ abbuż sesswali tat-tfal u fuq solleċitazzjoni tat-tfal identifikati u sottomessi lilu mill-Awtoritajiet ta’ Koordinazzjoni f’konformità mad-dispożizzjonijiet rilevanti ta’ dan ir-Regolament. Jenħtieġ li dawn l-indikaturi jippermettu li t-teknoloġiji jidentifikaw id-disseminazzjoni tal-istess materjal (materjal magħruf) jew ta’ materjal differenti ta’ abbuż sesswali tat-tfal (materjal ġdid), jew is-solleċitazzjoni tat-tfal, kif applikabbli.

(62)Sabiex is-sistema stabbilita minn dan ir-Regolament tiffunzjona kif suppost, jenħtieġ li ċ-Ċentru tal-UE jiġi inkarigat bil-ħolqien ta’ bażijiet tad-data għal kull wieħed minn dawk it-tliet tipi ta’ abbuż sesswali tat-tfal online, u biż-żamma u bit-tħaddim ta’ dawk il-bażijiet tad-data. Għall-finijiet ta’ responsabbiltà u sabiex ikunu jistgħu jsiru korrezzjonijiet fejn meħtieġ, jenħtieġ li jżomm rekords tas-sottomissjonijiet u tal-proċess użat għall-ġenerazzjoni tal-indikaturi.

(63)Għall-fini li tiġi żgurata t-traċċabilità tal-proċess ta’ rapportar u ta’ kwalunkwe attività ta’ segwitu mwettqa fuq il-bażi tar-rapportar, kif ukoll li jkun permess il-forniment ta’ feedback dwar ir-rapportar lill-fornituri ta’ servizzi ta’ hosting u lill-fornituri ta’ servizzi ta’ komunikazzjoni interpersonali disponibbli pubblikament, li jiġu ġġenerati statistiki dwar ir-rapporti u l-immaniġġjar u l-proċessar affidabbli u rapidi tar-rapporti, jenħtieġ li ċ-Ċentru tal-UE joħloq bażi tad-data ddedikata ta’ dawn ir-rapporti. Sabiex tkun tista’ tissodisfa l-finijiet ta’ hawn fuq, jenħtieġ li dik il-bażi tad-data jkun fiha wkoll informazzjoni rilevanti relatata ma’ dawk ir-rapporti, bħall-indikaturi li jirrappreżentaw it-tikketti materjali u anċillari, li jistgħu jindikaw, pereżempju, il-fatt li immaġni jew vidjo rrapportat jkun parti minn serje ta’ immaġnijiet u ta’ vidjos li juru l-istess vittma jew vittmi.

(64)Minħabba s-sensittività tad-data kkonċernata u bl-għan li jiġu evitati kwalunkwe żball u użu ħażin possibbli, huwa neċessarju li jiġu stabbiliti regoli stretti dwar l-aċċess għal dawk il-bażijiet tad-data ta’ indikaturi u għal bażijiet tad-data ta’ rapporti, dwar id-data li tinsab fihom u dwar is-sigurtà tagħhom. B’mod partikolari, jenħtieġ li d-data kkonċernata ma tinħażinx għal aktar żmien milli huwa strettament neċessarju. Għar-raġunijiet ta’ hawn fuq, l-aċċess għall-bażi tad-data tal-indikaturi jenħtieġ li jingħata biss lill-partijiet u għall-finijiet speċifikati f’dan ir-Regolament, soġġett għall-kontrolli miċ-Ċentru tal-UE, u jkun limitat fiż-żmien u fl-ambitu għal dak li jkun strettament neċessarju għal dawk l-għanijiet.

(65)Sabiex jiġi evitat rapportar żbaljat ta’ abbuż sesswali tat-tfal online skont dan ir-Regolament u sabiex l-awtoritajiet tal-infurzar tal-liġi jkunu jistgħu jiffokaw fuq il-kompiti investigattivi ewlenin tagħhom, jenħtieġ li r-rapporti jgħaddu miċ-Ċentru tal-UE. Iċ-Ċentru tal-UE jenħtieġ li jivvaluta dawk ir-rapporti sabiex jidentifika dawk li huma manifestament infondati, jiġifieri, fejn ikun immedjatament evidenti, mingħajr ebda analiżi legali jew fattwali sostantiva, li l-attivitajiet irrapportati ma jikkostitwixxux abbuż sesswali tat-tfal online. Meta r-rapport ikun manifestament infondati, jenħtieġ li ċ-Ċentru tal-UE jipprovdi feedback lill-fornitur tar-rapportar tas-servizzi ta’ hosting jew tal-fornitur ta’ servizzi tal-komunikazzjoni interpersonali disponibbli għall-pubbliku sabiex jippermetti titjib fit-teknoloġiji u fil-proċessi użati u għal passi xierqa oħrajn, bħall-introduzzjoni mill-ġdid ta’ materjal imneħħi b’mod żbaljat. Peress li kull rapport jista’ jkun mezz importanti sabiex jiġu investigati u pproċessati r-reati ta’ abbuż sesswali tat-tfal ikkonċernati u sabiex tiġi salvata l-vittma tal-abbuż, jenħtieġ li r-rapporti jiġu pproċessati malajr kemm jista’ jkun.

(66)Bil-ħsieb li jikkontribwixxi għall-applikazzjoni effettiva ta’ dan ir-Regolament u għall-protezzjoni tad-drittijiet tal-vittmi, jenħtieġ li ċ-Ċentru tal-UE jkun jista’, fuq talba, jappoġġa lill-vittmi u jassisti lill-Awtoritajiet Kompetenti billi jwettaq tfittxijiet fis-servizzi ta’ hosting għad-disseminazzjoni ta’ materjal magħruf ta’ abbuż sesswali tat-tfal li jkun aċċessibbli għall-pubbliku, billi juża l-indikaturi korrispondenti. Meta jidentifika tali materjal wara li jkun wettaq tali tfittxija, jenħtieġ li ċ-Ċentru tal-UE jkun jista’ jitlob ukoll lill-fornitur ta’ servizz ta’ hosting ikkonċernat sabiex ineħħi jew jiddiżattiva l-aċċess għall-oġġett jew għall-oġġetti inkwistjoni, minħabba li l-fornitur jista’ ma jkunx konxju tal-preżenza tiegħu u jista’ jkun lest li jagħmel dan fuq bażi volontarja.

(67)Minħabba l-pożizzjoni ċentrali tiegħu li tirriżulta mit-twettiq tal-kompiti primarji tiegħu skont dan ir-Regolament u l-informazzjoni u l-għarfien espert li jista’ jiġbor b’rabta miegħu, jenħtieġ li ċ-Ċentru tal-UE jikkontribwixxi wkoll għall-ilħuq tal-objettivi ta’ dan ir-Regolament billi jservi bħala ċentru għall-għarfien, għall-għarfien espert u għar-riċerka dwar kwistjonijiet relatati mal-prevenzjoni u mal-ġlieda kontra l-abbuż sesswali tat-tfal online. F’dan ir-rigward, jenħtieġ li ċ-Ċentru tal-UE jikkoopera mal-partijiet ikkonċernati rilevanti kemm fl-Unjoni kif ukoll barra minnha u jippermetti lill-Istati Membri jibbenefikaw mill-għarfien u mill-għarfien espert miġburin, inklużi l-aħjar prattiki u t-tagħlimiet meħudin.

(68)Il-proċessar u l-ħżin ta’ ċerta data personali huma neċessarji għat-twettiq tal-kompiti taċ-Ċentru tal-UE skont dan ir-Regolament. Sabiex jiġi żgurat li tali data personali tkun protetta b’mod adegwat, jenħtieġ li ċ-Ċentru tal-UE jipproċessa u jaħżen data personali biss jekk ikunu strettament neċessarji għall-finijiet dettaljati f’dan ir-Regolament. Jenħtieġ li jagħmel dan b’mod sigur u tillimita l-ħżin għal dak li jkun strettament neċessarju għat-twettiq tal-kompiti rilevanti.

(69)Sabiex jippermetti t-twettiq effettiv u effiċjenti tal-kompiti tiegħu, jenħtieġ li ċ-Ċentru tal-UE jikkoopera mill-qrib mal-Awtoritajiet ta’ Koordinazzjoni, mal-Europol u mal-organizzazzjonijiet sħab rilevanti, bħan-National Centre for Missing and Exploited Children tal-Istati Uniti jew in-network tal-hotlines tal-International Association of Internet Hotlines (“INHOPE”) għar-rapportar ta’ materjal ta’ abbuż sesswali tat-tfal, fil-limiti stabbiliti minn dan ir-Regolament u minn strumenti legali oħrajn li jirregolaw l-attivitajiet rispettivi tagħhom. Sabiex tiġi ffaċilitata tali kooperazzjoni, jenħtieġ li jsiru l-arranġamenti neċessarji, inkluża l-ħatra ta’ uffiċjali ta’ kuntatt mill-Awtoritajiet ta’ Koordinazzjoni u l-konklużjoni ta’ memoranda ta’ qbil mal-Europol u, fejn xieraq, ma’ organizzazzjoni sieħba rilevanti waħda jew aktar.

(70)L-appoġġ fit-tul tal-Unjoni kemm għall-INHOPE kif ukoll għall-hotlines membri tagħha jirrikonoxxi li l-hotlines jinsabu fuq quddiem nett fil-ġlieda kontra l-abbuż sesswali tat-tfal online. Jenħtieġ li ċ-Ċentru tal-UE jagħmel l-aqwa użu min-network tal-hotlines u jħeġġiġhom jaħdmu flimkien b’mod effettiv mal-Awtoritajiet ta’ Koordinazzjoni, mal-fornituri ta’ servizzi rilevanti tas-soċjetà tal-informazzjoni u mal-awtoritajiet tal-infurzar tal-liġi tal-Istati Membri. L-għarfien espert u l-esperjenza tal-hotlines huma sors imprezzabbli ta’ informazzjoni dwar l-identifikazzjoni bikrija ta’ theddid u ta’ soluzzjonijiet komuni, kif ukoll dwar id-differenzi reġjonali u nazzjonali madwar l-Unjoni.

(71)Filwaqt li jqis il-mandat tal-Europol u l-esperjenza tagħha fl-identifikazzjoni tal-awtoritajiet nazzjonali kompetenti f’sitwazzjoni mhux ċara u l-bażi tad-data tagħha tal-intelligence kriminali li tista’ tikkontribwixxi għall-identifikazzjoni ta’ konnessjonijiet ma’ investigazzjonijiet fi Stati Membri oħrajn, jenħtieġ li ċ-Ċentru tal-UE jikkoopera mill-qrib magħha, speċjalment sabiex tiġi żgurata l-identifikazzjoni rapida tal-awtoritajiet nazzjonali kompetenti tal-infurzar tal-liġi f’każijiet li fihom din ma tkunx ċara jew fejn jistgħu jkunu affettwati aktar minn Stat Membru wieħed.